ออฟฟิศเมทต่ำเป้าหุ้นไม่ติดSET100
ออฟฟิศเมท ยอมรับรายได้ปีนี้โตไม่ถึงเป้า 20% หลังรวมกิจการ หุ้นยังไม่ติด SET100 รอบนี้
29 ต.ค. 2565

ออฟฟิศเมท ยอมรับรายได้ปีนี้โตไม่ถึงเป้า 20% หลังรวมกิจการ หุ้นยังไม่ติด SET100 รอบนี้ 
นายวรวุฒิ อุ่นใจ ประธานกรรมการบริหารและกรรมการผู้จัดการ บริษัท ออฟฟิศเมท (OFM) เปิดเผยว่า บริษัทได้ปรับลดเป้าหมายการเติบโตของรายได้ในปีนี้ จากเดิมคาดไว้ว่าจะขยายตัว 20% ลงมาเหลือ 15-18% จากปีก่อนที่มีรายได้ 7,100 ล้านบาท 
สำหรับสาเหตุของรายได้ที่ไม่เป็นไปตามประมาณการ เนื่องจากผลของการควบรวมกิจการกับบริษัท ออฟฟิศเมท ออฟฟิศดีโป และบีทูเอส ของครอบครัวจิราธิวัฒน์ที่เข้ามาถือหุ้นใหญ่ในบริษัท ในช่วงไตรมาสแรกยังไม่เห็นผลดี ติดขัดเรื่องการประสานงาน ทำให้การควบรวมที่คาดไว้ว่า 1 บวก 1 เท่ากับ 2 เป็น 1 บวก 1 เท่ากับ 1.78 อยู่ 
อย่างไรก็ตาม คาดว่าไตรมาส 2 เป็นต้นไปจะเริ่มดีขึ้น หลังปรับปรุงรูปแบบร้านบีทูเอสใหม่ เพื่อให้สอดคล้องกับความต้องการของผู้บริโภคสมัยใหม่ และจะกระตุ้นการขายหน้าร้านโดยรุกทำกิจกรรมทางการตลาดมากขึ้น
นอกจากนั้น บริษัทมีแผนเปิดสาขาใหม่อีกกว่า 10 สาขา ในปีนี้ คาดว่าจะมีสาขาร้านในเครือกว่า 100 สาขาทั่วประเทศ ซึ่งจะใช้เงินลงทุนสาขาละ 20 ล้านบาท สำหรับ OFM ได้รุกธุรกิจการขายผ่านออนไลน์มากขึ้น ทั้งระบบเว็บไซต์ www.OfficeMate.co.th และ OfficeMate Contact Center คาดว่าจะเห็นความชัดเจนในไตรมาส 3 รวมถึงโลจิสติกส์ด้วย
บริษัทวางแผนเรื่องหุ้นของบริษัทจะได้รับเลือกเข้าคำนวณดัชนี SET100 ในรอบนี้เพื่อให้มีผลในการซื้อขายงวดครึ่งปีหลังนี้ นายวรวุฒิ กล่าวว่า คงไม่ทันรอบนี้ แม้ว่าหุ้นออฟฟิศเมทมีมูลค่าหลักทรัพย์ตามราคาตลาด (มาร์เก็ต แคป) ใหญ่ถึงเกณฑ์ แต่มูลค่าการซื้อขายเฉลี่ยต่อวันกว่า 10 ล้านบาท ต่ำกว่าเกณฑ์ที่กำหนด